Per Steinar Osmundnes (Kristelig Folkeparti), 2004-12-08:
I samband med St.meld. nr. 5 for 2003-2004, om finansiering av spesialisthelsetenestene, gjekk ein samstemt sosialkomite inn for at delar av skeivfordelinga mellom dei ulike helseføretaka skulle rettast opp over fem år. Det regionale helseføretaket som lir under den største skeivfordelinga, Helse Vest, skulle få ca. 250 mill. kr meir i basisløyvingar i løpet av ein femårsperiode. Kristeleg Folkeparti er derfor veldig glad for at regjeringspartia, i lag med Framstegspartiet, alt dette første året klarer å gi 150 mill. kr av desse 250 mill. kr til Helse Vest. Det betyr omtrent 60 pst. Eg håpar då, til liks med representanten Røbekk Nørve frå Høgre, at dette kan vere starten på at vi klarer å følgje opp heile innstillinga frå Hagen-utvalet, og ikkje berre det som er lagt til grunn i St.meld. nr. 5. Kristeleg Folkeparti er oppteke av at ressursane til turnustenesta i helsesektoren må vere tilstrekkelege for at turnustenesta kan bli utført på ein god måte også på dei mindre lokale sjukehusa våre. Det er derfor avgjerande at det i styringsbreva til helseføretaka blir lagt vekt på at turnestenesta også blir lagd til rette på ein god måte ved dei mindre lokalsjukehusa og nærsjukehuset vårt. Gjennomføringa av sjukehusreforma har ført til endra funksjonsfordeling mellom lokalsjukehusa, og det er også blitt oppretta eit eige nærsjukehus i Florø. Kristeleg Folkeparti er oppteke av å bevare levedyktige lokalsjukehus og nærsjukehus. Derfor må turnustenesta bli teken i vare også etter slike strukturelle endringar, slik at dei same sjukehusa ikkje taper dobbelt opp og blir ytterlegare svekte. Eg er derfor glad for at det i denne budsjettinnstillinga er slått fast at det må vere vilje til å endre organiseringa av turnustenesta for legar på bakgrunn av dei endringane som har skjedd i sjukehusstrukturen. Det vil bety mykje for mindre lokalsjukehus generelt, men også for nærsjukehuset i Florø spesielt. Det er viktig at det offentlege satsar på rusfrie miljø. Rusfrie samlingsstader må vere ein viktig delstrategi i det førebyggjande arbeidet. Det er derfor positivt at det er blitt sett i gang eit forskingsbasert evalueringsarbeid som har som formål å gi breiare og meir solid kunnskap om den rusførebyggjande effekten og den kulturelle påverknaden i slike gode rusfrie samværsmiljø. AlkoKutt er ein tidsavgrensa kampanje, og den inneverande perioden er på veg til å bli avslutta. AlkoKutt har hatt eit ønske om at kampanjen skal vidareførast også utover den planlagde kampanjeperioden. Det var det stor politisk einigheit om i dette hus, og det har også vore stor einigheit blant folk flest om bodskapen om at nokre bestemte soner skal vere alkoholfrie. Kristeleg Folkeparti er derfor godt fornøgd med at ein i budsjettinnstillinga har klart å leggje til rette for at kampanjen AlkoKutt òg skal sikrast drift utover den planlagde kampanjeperioden. For Kristeleg Folkeparti er det eit mål å auke debutalderen for alkoholbruk. I inneverande år har det vore gjennomført kampanjar som har retta seg konkret mot ungdom. Kristeleg Folkeparti har stor tru på holdningskampanjar, slik som denne, og trur det er avgjerande at dette arbeidet held fram og blir forsterka neste år. Som saksordførar ved behandlinga av St.meld. nr. 40 for 2002-2003, Nedbygging av funksjonshemmende barrierer, er eg veldig glad for at Regjeringa tek eit kraftig lyft på dette området i budsjettet. Budsjettet styrkjer tiltak for personar med nedsett funksjonsevne med 85 mill. kr. For Kristeleg Folkeparti er det eit klart mål at ein klarer å få fleire personar med nedsett funksjonsevne i arbeid. Eg stiller meg bak og er veldig glad for dei forslaga som Regjeringa fremmar. Familiar med barn som har nedsett funksjonsevne, får òg ytterlegare hjelp i 2005. Kristeleg Folkeparti er glad for at det i dag blir vedteke at det òg neste år blir løyvt 7,5 mill. kr for å spreie og setje i gang arbeid etter gode erfaringar og modellar frå forsøksprosjekt og kommunar. I tillegg blir familieprosjekt og rehabiliteringstilbod, samt samlivsrettleiing retta mot familiar med barn som har nedsett funksjonsevne, styrkte. Dette viser at vi har ei regjering som vel å satse på tiltak for personar med nedsett funksjonsevne.